(1839) Dit vernemende Robbrecht de Vrieze , hy riet sinen vader den grave Bouwin , dat men by daghe ende by nachte , soe wat dat costen soude , den Nieuwendijc souden doen maken , denwelken binnen iiij daghen en binnen iiij nachten wel iij milen verre ghedolven was , ende op eenen nacht meende de keyser Heinric Kassele te belegghene , ende daer ten Nieuwendyke quam de grave Bouwijn en sijn sone Robbrecht de Vrieze met xviiijm mannen den keyser te ghemoete , daer viel een zeere vrieselic strijt , soe dat van skeysers volke versmorden bet dan ix dusent lieden , ende versleghen bet dan xijm ; ende de keyser Heinric overmerkende ' t verlies van sinen volke , ende hoe dat de edelste van sinen heere in den Nieuwendijck alle laghen versmoerdt , werdt in hem selven geschoffiert , ende beschaemt , ende met bedructer herten vloet ende vertrac tot in ' t landt van Gheldre , in de steede van Niemeghen , in sijn castiel .Dit verhoe - rende Robbrecht de Vrieze riedt achter den keyser wel voerzien met stouten ende vromen lieden van wapenen , achterhaelde den vorseiden keyser te Niemeghen , wan den castiel ende stacker ' t fier in , ende de keyser Heinric vloet tot Mens op den Rijn .Dese grave Bouwijn naer de doot van den coninc Robbrecht van Vrankerijc wart ghemaect regent , midts dat sijn zwaghers sconincx kindere te jonc waren ende hy waest bet dan xviij jaer ende hy dede Bouwin sinen oudsten sone gheven te wive , dewyle dat hij regent was , Rykilt , de gravinne van Henegauwe , dewelke weduwe was van Hermanne , den grave van Berghen , daer by dat soe hadde eenen sone ghehieten Bouwijn van Rycelle ; desen dedsi clerc ende cannonic maken : als Bouwijn van Rycelle doot was , doen wart Bouwijn van Berghen grave van Vlaenderen , dewelke an Richilden sinen wive behuwede ' t graveschip van Henegauwe , ende omme dat Bouwijn by Rychilden hadde twe cnapeline kinderen , ende de heersschappye mochte toecomen sinen kinderen , die hy hadde by Rychilden , soe dede hy soe vele , dat Bouwijn sijn stiefsone , de cannonic , wart ghecoren bisschop van Chalons , in Champaingen , ende daer gheconfirmeerdt ende gheconsacreert .